<classify> MAHAKAMA ya Hakimu Mkazi Kisutu, imewaachia huru washitakiwa watano waliokuwa wakikabiliwa na mashitaka ya kujiunganishia isivyo halali bomba la mafuta mali ya Mamlaka ya Bandari Tanzania TPA. Washitakiwa walioachiwa katika kesi hiyo ni Audai Ismail 43 ambaye ni mkazi wa Kibaha, Chibony Emmanuel, Roman Abdon, Amina Shaban na Zubery Ally. Hatua hiyo, imekuja baada ya Mkurugenzi wa Mashitaka nchini DPP kuwasilisha hati ya kuonesha hana nia ya kuendelea na kesi hiyo. Wakili wa Serikali Mwandamizi, Wankyo Simon alidai mahakamani hapo kuwa kesi hiyo ilikuja kwa ajili ya kutajwa, lakini DPP hana nia ya kuendelea na kesi hiyo dhidi ya washitakiwa hao. Alidai DPP anaondoa kesi hiyo chini ya kifungu namba 911 cha Sheria ya Mwenendo wa Makosa ya Jinai CPA, sura ya 20 , iliyofanyiwa marekebisho mwaka 2002. Baada ya kueleza hayo, Hakimu Mkazi Mkuu, Thomas Simba alisema kupitia kifungu hicho, Mahakama imewafutia mashitaka washitakiwa wote na inawaachia huru. Washitakiwa wote kwa pamoja walikuwa wanakabiliwa na mashitaka matatu likiwemo la kujiunganishia isivyo halali bomba la mafuta, mali ya Mamlaka ya Bandari Tanzania TPA kinyume cha sheria.  <topic>: KITAIFA 